**Zapisnik s 3. sastanka Komisije za zavičajne zbirke**

Sastanak je održan 14. studenoga 2019. godine u Nacionalnoj i sveučilišnoj knjižnici u Zagrebu i trajao od 12.00 do 14.00 sati.

**Dnevni red:**

1. Prijedlog i usvajanje dnevnog reda uz evidenciju prisutnih
2. Izvještaj o radu Komisije
3. Plan rada Komisije za naredno razdoblje
4. Razmjena iskustava u radu zavičajnih zbirki
5. Razno

Ad. 1.

Predsjednica Komisije za zavičajne zbirke Renata Bošnjaković pozdravila je nazočne članove: Jasminka Jagačić-Borić (Narodna knjižnica i čitaonica „Vlado Gotovac“ Sisak), Ivana Knežević Križić (Muzej Slavonije, Osijek), Karmen Krnčević (Gradska knjižnica „Juraj Šižgorić“ Šibenik), Margita Mirčeta Zakarija (Sveučilišna knjižnica u Splitu), Dubravka Petek (Knjižnice grada Zagreba – Gradska knjižnica), Ljiljana Petrušić (Znanstvena knjižnica Zadar).

Opravdano odsutni članovi: Barbara Kalanj Butković (Gradska knjižnica i čitaonica Novi Vinodolski), Dijana Klarić (Gradska knjižnica i čitaonica Požega), Ljiljana Krpeljević (Gradska i sveučilišna knjižnica Osijek), Tihomir Marojević (Gradska knjižnica i čitaonica Vinkovci).

Predloženi dnevni red jednoglasno je usvojen.

Ad. 2.

Predsjednica je izvijestila je o radu Komisije od zadnjeg sastanka 2013. godine do danas. Od tada su se izmijenile predsjednice: Dubravka Petek (2012.-2014.), Ljiljana Krpeljević (2014.-2018.), Renata Bošnjaković (2018.-), te su organizirana tri okrugla stola s međunarodnim sudjelovanjem *Zavičajni fondovi i zbirke u knjižnicama panonskog prostora* (2014., 2016., 2018.). Kolegica Dubravka Petek izvijestila je o novim saznanjima vezanim uz (su)organizaciju skupova Hrvatskog knjižničarskog društva.

Ad. 3.

Predsjednica je predstavila Plan rada za 2019. godinu i Najavu plana rada za 2020. godinu. Svi članovi Komisije upoznati su s planom te je on postavljen na mrežne stranice Komisije.

Predsjednica je izvijestila članove Komisije o stručnom skupu *Izgradnja, upravljanje i evaluacija zbirki*, održanom 12. travnja ove godine u Nacionalnoj i sveučilišnoj knjižnici u Zagrebu, te upoznala s dogovorom Sekcije za zbirke i službe da svake godine jedna komisija Hrvatskog knjižničarskog društva organizira taj skup. U 2021. godini spomenuti skup trebala bi organizirati Komisija za zavičajne zbirke, u suradnji s drugom komisijom ili radnom grupom unutar Sekcije za zbirke i službe.

Predsjednica je predložila članovima obavještavati ih o sastancima Stručnog odbora Hrvatskog knjižničarskog društva, što su članovi jednoglasno prihvatili.

Ad. 4, 5.

Tijekom rasprave o nadolazećim planovima i načinima njihove organizacije, članovi su iznosili dosadašnja iskustva u promociji i načinu organiziranja zavičajnih sadržaja u svojim sredinama. Kao otegotna okolnost pri organiziranju zajedničkih aktivnosti istaknuta je činjenica da su članovi Komisije najvećim dijelom izvan Zagreba. Kao jedno od mogućih rješenja je organiziranje aktivnosti u suradnji sa stručnim tijelima unutar HKD-a, unutar Sekcije za zbirke i služe, kao i drugim srodnim ustanovama.

Istaknuta je potreba češće komunikacije među članstvom koja se može ostvarivati i tijekom susreta na stručnim skupovima.

Zaključci:

1. Dogovoreno je da se članovi Komisije sastanu jednom godišnje.

2. Prihvaćen je okrugli stol *Zavičajni fondovi i zbirke u knjižnicama panonskog prostora*, koji će se održati 2020. godine.

3. U prvoj polovici 2020. godine članovi Komisije planirat će i dogovarati stručni skup *Izgradnja, upravljanje i evaluacija zbirki*, koji će se održati 2021. godine. Uz stručni skup dogovorena je putujuća izložba *Blago naših knjižnica*, s plakatima o zavičajnim zbirkama.

Zapisnik sastavila:

Ivana Knežević Križić